b'\n_START_ARTICLE_\nSan Chuanas (Argentina)\n_START_SECTION_\nKlimatas\n_START_PARAGRAPH_\nB\xc5\xabdingas sausas ir kontrastingas klimatas. Didelis dienos ir nakties temperat\xc5\xabr\xc5\xb3 skirtumas. Sausio m\xc4\x97nesio temperat\xc5\xabros artimos 27\xc2\xa0\xc2\xb0C, bet gali pakilti iki 34\xc2\xa0\xc2\xb0C. Tuo tarpu liep\xc4\x85 gali nukristi iki 7\xc2\xa0\xc2\xb0C. Nei vien\xc4\x85 m\xc4\x97nes\xc4\xaf krituli\xc5\xb3 nei\xc5\xa1krenta daugiau nei 20\xc2\xa0mm. Labiausia tik\xc4\x97tini krituliai vasar\xc4\x85.\n_START_SECTION_\nIstorija\n_START_PARAGRAPH_\nMiest\xc4\x85 1562\xc2\xa0m. bir\xc5\xbeelio 13 d. \xc4\xafk\xc5\xabr\xc4\x97 Kujo regiono gubernatorius Juan Jufr\xc3\xa9 ir suteik\xc4\x97 jam San Juan de la Frontera vard\xc4\x85, pagal netoliese tekan\xc4\x8di\xc4\x85 San Chuano up\xc4\x99. 1593\xc2\xa0m. miestas d\xc4\x97l potvynio pasitrauk\xc4\x97 nuo up\xc4\x97s 2,5\xc2\xa0km \xc4\xaf pietus. Kolonijiniais laikais San Chuanas buvo ramus miestelis. I\xc5\xa1sivadavimo metais vyko ar\xc5\xa1ios kautyn\xc4\x97s. 1811\xc2\xa0m. San Chuane gim\xc4\x97 Argentinos prezidentas ir ra\xc5\xa1ytojas Domingas Faustinas Sarmientas. 1944\xc2\xa0m. sausio 15 d. 20:50 \xc4\xafvyko galingas 7,8 balo pagal Richterio skal\xc4\x99 \xc5\xbeem\xc4\x97s dreb\xc4\x97jimas. Dauguma miesto pastat\xc5\xb3 buvo sugriauta, mieste ir apylink\xc4\x97se \xc5\xbeuvo apie 10 t\xc5\xabkst. \xc5\xbemoni\xc5\xb3. Netrukus San Chuanas atstatytas: nam\xc5\xb3 auk\xc5\xa1tis apribotas iki 7 auk\xc5\xa1t\xc5\xb3, dauguma pastatyti pagal antiseismines technologijas, miestas modernizuotas, prapl\xc4\x97stos gatv\xc4\x97s.\n_START_SECTION_\nSusisiekimas\n_START_PARAGRAPH_\nSan Chuanas\xc2\xa0\xe2\x80\x93 svarbus provincijos transporto mazgas. Keliai veda \xc4\xaf San Luis\xc4\x85, Mendos\xc4\x85, San Chose de Cha\xc4\x8dal\xc4\xaf. Gele\xc5\xbeinkeliai \xc4\xaf Kordob\xc4\x85, San Chose de Cha\xc4\x8dal\xc4\xaf, Mendos\xc4\x85 ir kitus miestus. 12\xc2\xa0km \xc4\xaf pietvakarius yra Domingo Faustino Sarmiento oro uostas, i\xc5\xa1 kurio vyksta skryd\xc5\xbeiai \xc4\xaf Mendos\xc4\x85 ir Buenos Aires.\n_START_SECTION_\nEkonomika ir \xc5\xa1vietimas\n_START_PARAGRAPH_\nDidelio vyndaryst\xc4\x97s rajono centras. Vyno pramon\xc4\x97. Taip pat yra kit\xc5\xb3 maisto pramon\xc4\x97s, bei cemento gamybos \xc4\xafmoni\xc5\xb3. Vandeniu miest\xc4\x85 apr\xc5\xabpina Quebrada de Ullum u\xc5\xbetvanka. Yra San Chuano universitetas.'